Már második alkalommal zavarták meg az Együtt rendezvényét az MSZP szimpatizánsai. Juhász Péterék emiatt közleményben tiltakoztak. Az ügy hátterében a közelgő zuglói választás állhat, ahol az Együtt és az MSZP más-más jelöltet támogat.

Az MSZP helyi szervezete ismét megzavarta az Együtt egy rendezvényét – írja Juhász Péter pártja az MTI-nek eljuttatott közleményében. Az Együtt szerint éppen a Civil Zugló Egyesülettel tartottak közös sajtótájékoztatót,

amikor a zuglói MSZP vezetőjéhez, Tóth Csabához köthető személyek megtrollkodták az eseményt.

Hogy pontosan hogyan, az nem derül ki a nyilatkozatból.

A Juhász Péter-féle párt mindenesetre azt feltételezi, hogy a rendbontók a zuglói önkormányzatban különböző tisztségeket töltenek be, illetve arra is emlékeztet, hogy rövid időn belül ez már a második olyan Együtt-rendezvény, amelyre az MSZP hívatlanul beállít. Az első egy dunakeszi lakossági fórumon történt, amelyet a fóti szocialisták zavartak meg, erről az Origo is beszámolt.

Az Együtt szerint az MSZP azért "utazik rájuk", mert az április 23-ra kitűzött, időközi zuglói önkormányzati választáson – amelyet a szocialista Sápi Attila rejtélyes eltűnése miatt kellett kiírni – Juhászék egy civil jelöltet támogatnak, az MSZP és a DK viszont egy másik indulót favorizál.

Azt is kijelentették, hogy felháborítónak tartják, hogy az MSZP immár második alkalommal támad nekik,

és arra kérik Molnár Gyula pártelnököt és Botka Lászlót, a szocialisták egy része által támogatott miniszterelnök-jelöltet, hogy állítsák le a zuglói MSZP tisztességtelen kampányát.

Az igazsághoz hozzátartozik, hogy a Juhász Péter elnökölte Együtt-től nem áll messze a politikai akciózás, legutóbb éppen a március 15-i állami megemlékezést sikerült kifütyülniük. Juhász a saját zavargásukat demokratikus jognak értékelte, ha viszont ellenük történik hasonló, már máshogy értelmezi ezt a jogot.